  Майя Бывальцева Совето Союзлэн Героезлы Борис Смирновлы синпелет усьтӥзы 1-тӥ куарусёнэ Воткаысь 5 номеро школалэн интывылаз, дышетсконни солэсь нимзэ нуллэ. Сӥё-дано ужрадэ пыриськиз Удмуртилэн тӧроез Александр Соловьёв. «Со егит адями 24 аресаз Совето Союзлэн Героез луиз. 28 аресаз улонысь кошкиз. Егит дыръя улонысь кошкиз. Ми умой тодӥськомы, Борис Александрович Вотка карын вордскиз шуыса. Училищеез йылпумъямез бере со Воткаысь машинаос лэсьтон заводын ужаз, 1943-тӥ ары ноже кошкиз. Туннэ асьмеос Борис Александрович Смирновлы синпелет усьтӥськомы. Солэн вакчи улон сюресэз пусйымон луиз, со Совето Союзлэн Героез луиз. Быдӟым Атыкай ож пыр потэм но асьмелы тупаса улыны луонлык сётэм адямиосты ми котьку но тодамы возиськомы», — пусйиз элькунлэн кивалтӥсез синпелетэз усьтон ужрадын. Бюст пуктэмын кунпуш ужъёсъя министерствоысь ветеранъёслэн огазеяськонзы кичӧлтэмъя но спонсоръёслэн коньдонэнызы. Ужрад улсын элькунлэн тӧроез школаын дышетскисьёсты Тодонлыкъя нуналэн ӟечкылаз но баскетболэн но волейболэн шудыны тупъёс кузьмаз. Улосвыллэн тӧроез озьы ик вуылӥз Воткаысь машинаос лэсьтон заводысь электромонтажной цехе, отын ЯРС, «Булава» но «Искандер» понна кабельёс лэсьто. Александр Соловьёвлы цехлэсь выльдэм люкетсэ возьматӥзы, отчы туала ужантӥрлык пуктэмын. ВАТСАН Борис Александрович Смирнов. Совето Союзлэн Героез, 306-тӥ истребительно-противотанковой нимаз дивизионлэн ( 1-тӥ Белорус фронт, 69-тӥ армия, 247-тӥ стрелковой дивизия) 1-тӥ батареяезлэн орудиеныз кивалтӥсь, старший сержант. Вордскиз Воткаын ужасьёслэн семьяязы 1921-тӥ арын 3-тӥ тулыспалэ. Школаез йылпумъямез бере Воткаысь машзаводын токарь но Воткаысь 2 номеро школаын мастер инструктор луыса ужаз. 1943-тӥ арын тулыспалэ фронтэ кошкиз. Смоленскез, Западной Украинаез, Польшаез мозмытонэ, Деснаез, Вислаез но Западной Бугез выжонэ пыриськиз. Горд Кизили орденэн но «За отвагу» медален пусъемын. 1945-тӥ арын 21-тӥ тулыспалэ Борис Смирновлы Совето Союзлэн Героез ним но Ленинлэн орденэз но «Зарни Кизили» медаль сётэмын. Демобилизация бере Воткаын ужаз, собере Эстон СССР-ысь кунпуш ужъёсъя министерствое службае пыриз. Улонысь кошкиз 1949-тӥ арын 17-тӥ гудырикошконэ, ватэмын Кохтла-Ярве карын. Смирновлэсь нимзэ нуллэ Воткаысь урам, дышетскем школаезлэн юртэз вылын буре ваён пул юнматэмын. Тегъёс: Мерлык Удмуртия школаос Воткаысьзавод Вотка  